Doris Duke

Doris Duke (22. marraskuuta 1912 – 28. lokakuuta 1993) oli yhdysvaltalainen perijätär ja hyväntekeväisyyden harjoittaja. Doris Duke rikastui isänsä American Tobacco Company -yhtiön johtaja James Buchanan Duken perinnöllä jo lapsena. Julkisuudessa hänet tunnettiin "tupakka-kuningattarena". Sittemmin hän lahjoitti rahaansa useille eri tahoille säätiön kautta.

Elämäkerta
Doris Duke syntyi Manhattanilla New Yorkissa 22. marraskuuta 1912. Hänen isänsä oli miljonääri James Buchanan Duke, American Tobacco Company -yhtiön johtaja. Hänen äitinsä oli isän toinen vaimo Nanaline Lee Holt Inman Duke. Doris oli perheen ainoa lapsi. Perhe asui kolmikerroksisessa ja 54-huoneisessa kartanossa Manhattanilla 78th Street-kadun ja Fifth Avenuen kulmassa. Nykyisin Dorisin lapsuudenkodin tiloissa toimii New Yorkin yliopiston taideinstituutti. James Duke kuoli vuonna 1925 Doriksen ollessa vasta 12-vuotias. Hänen omaisuutensa arvo oli ollut tuolloin noin 100 miljoonaa dollaria. Kun hänen omaisuuttaan jaettiin perintönä Doris Duken osuus oli noin 50 miljoonaa dollaria. Suurinta osaa rahoista hallittiin trustina ja Doris sai myöhemmin vielä suuremman osuuden perinnöstä isänsä testamentin mukaisesti.

Teini-iässä Duke vietti aikaansa enimmäkseen kartanolla Manhattanilla. Hän opetteli ranskaa, italiaa ja pianonsoittoa. Usein hän kävi ulkona syömässä kaupungin hienoimmissa ravintoloissa ja vierailli teattereilla. Hän tykästyi myös matkusteluun, jota hän harjoitti sittemmin hyvin vanhaksi saakka. Mukanaan hänellä oli aina joukko turvamiehiä. Kadulla "tupakka-kuningattarena" (tobacco queen) tunnettu Duke tunnistettiin usein ja uhkana oli esimerkiksi kidnappaus. 21-vuotiaana hän alkoi tapailla James Cromwellia. Pari meni naimisiin siviiliseremoniassa Duken Manhattanin kartanolla 13. helmikuuta 1935 ja Doris otti aviomiehensä sukunimen. Häämatkalle he lähtivät Intian vieraillen Agrassa ja Taj Mahalilla. Sittemmin he viettivät aikaa valtavalla Duke Farmsin tilalla New Jerseyssä. Heinäkuussa 1940 iski epäonni, kun parin ja Doris Duken sittemmin ainoaksi jäänyt lapsi syntyi ennenaikaisesti ja kuoli.

Parin välit huononivat tulevina vuosina. Lopulta Doris haki eroa. Avioeromenettely oli pitkä ja vaivalloinen. Lopulta avioero kuitenkin myönnettiin Renossa vuonna 1943. Doris  otti takaisin vanhan sukunimensä. Myöhemmin hän sanoi Cromwellin vaatineen 7 miljoonaa dollaria avioeroon suostumisesta. Vuonna 1944 Duke matkusti Egyptiin osallistuen Yhdysvaltojen toisen maailmansodan ponnistuksiin työskentelemällä kauppalaivaston henkilöstön kantiineja pyörittäneellä United Seamen's Service -järjestöllä. Sodan jälkeen vuosina 1945 ja 1946 hän kierteli Eurooppaa kirjoittaen International News Service -uutistoimistolle. Oleskellessaan Roomassa hän tapasi Dominikaanisesta tasavallasta lhtöisin olevan Porfirio Rubirosan, jonka kanssa hän meni uusiin naimisiin Pariisissa 1. syyskuuta 1947. Tällä kertaa häämatka vietettiin Ranskan Rivieralla.

Kuten edellinenkin avioliitto, Duken ja Rubirosan juttu alkoi tyrehtyä. Duke hankki eron jälleen Renossa vuonna 1948 syyttäen Rubirosaa henkisestä väkivallasta. Sittemmin Duke tyytyi selvemmin sinkkuelämään. Seurustelun sijaan hän alkoi hankkia uusia mielenkiinnon kohteita. Hän palveli sukunsa lahjoituksilla alun perin perustetun Duken yliopiston johtokunnassa. Duke kiinnostui erityisesti vaihtoehtoisten energiamuotojen löytämisestä, sekä puutarhan hoidosta. Valtavasta Duke Farmsin tila avattiin yleisölle vuonna 1964. New Jerseyssä hän avasi pienen keräämäänsä aasialaista taidetta esittelevän museon. Hän alkoi tehdä suuria lahjoituksia itsensä mukaan nimetyn säätiön kautta monenlaisiin eri kohteisiin. Lahjoituksia sai esimerkiksi Princetonin yliopiston venäjän kielen koulutus ja Newportin historiallisia rakennuskia suojeleva säätiö. Hän lahjoitti miljoonia myös AIDSin tutkimukseen, sekä palveluksena vanhalle ystävälle vuonna 1988 5 miljoonaan dollarin takuusumman Imelda Marcosille, entisen Filippiinien presidentti Ferdinand Marcosin vaimolle, joka oli hieman aiemmin pidätetty syytettynä rahankiristyksestä New Yorkissa.

Vuonna 1988 75-vuotias Duke adoptoi tuolloin jo 35-vuotiaan Charlene Gail Heffner. Hefner oli entinen Hare Khrisna-liikkeen jäsen. Parin välit tosin rikkoutuivat myöhemmin. Väitetysti Duke kuvaili adoptiota sittemmin "suurimmaksi virheekseni koskaan". Duke miljoonineen teki ja sai osakseen myös lukuisia oikeusjuttuja. Hän haastoi oikeuteen jazz-muusikko Joseph Castron, joka oli väittänyt olleensa hänen miehensä. Duke Farms New Jerseyssä aiheutti puolestaan laajan tutkimuksen verotukseen. Doris Duke kuoli 28. lokakuuta 1993 asunnollaan Beverly Hillsissä Kaliforniassa. Kuolemansyy oli sydänpysähdyksen aiheuttanut keuhkoödeema.

Lähteet

Yhdysvaltalaiset hyväntekeväisyyden harjoittajat
Vuonna 1912 syntyneet
Vuonna 1993 kuolleet